ยื้อสอบทุจริตศูนย์ราชการ‘พงศพัศ’อ้างข้อมูลมีมาก
&nbsp;&#8220;พงศพัศ&#8221; ขอขยายเวลาสอบทุจริตในบริษัท ธนารักษ์พัฒนาสินทรัพย์ ยาวถึง ก.ค. อ้างข้อมูลมาก ธนารักษ์ เซ็ง แต่มั่นใจฟ้องได้
21 ส.ค. 2554

“พงศพัศ” ขอขยายเวลาสอบทุจริตในบริษัท ธนารักษ์พัฒนาสินทรัพย์ ยาวถึง ก.ค. อ้างข้อมูลมาก ธนารักษ์ เซ็ง แต่มั่นใจฟ้องได้
แหล่งข่าวจากบริษัท ธนารักษ์พัฒนาสินทรัพย์ (ธพส.) เปิดเผยว่า พล.ต.อ.พงศพัศ พงษ์เจริญ ที่ปรึกษาผู้บัญชาการตำรวจแห่งชาติ ในฐานะประธานคณะกรรมการตรวจสอบข้อเท็จจริงเกี่ยวกับการบริหารงานของอดีตผู้บริหารบริษัท ธนารักษ์พัฒนาสินทรัพย์ ซึ่งเป็นบริษัทลูกของกระทรวงการคลัง ที่รับบริหารงานศูนย์ราชการแจ้งวัฒนะ และบริหารงานผิดพลาดและส่อไปในทางทุจริตจนทำให้บริษัทมีปัญหาทางด้านการเงิน ได้ขอให้ขยายระยะเวลาการตรวจสอบออกไปอีก 2 เดือน หรือภายในสิ้นเดือน ก.ค.นี้ โดยให้เหตุผลว่ามีข้อมูลที่ต้องตรวจสอบจำนวนมาก
ก่อนหน้านี้ นายสุระชัย เอี่ยมวชิรสกุล กรรมการผู้จัดการ บริษัท ธนารักษ์พัฒนาสินทรัพย์ ได้ยื่นใบลาออกและมีผลไปแล้วเมื่อวันที่ 31 พ.ค.ที่ผ่านมา หลังจากได้ยื่นใบลาออกมาแล้วครั้งหนึ่ง แต่คณะกรรมการได้มีมติสั่งให้พักงานแทน แต่หากผลสอบของคณะกรรมการตรวจสอบข้อเท็จจริงสรุปออกมาว่ามีความผิดจริง แม้นายสุระชัยจะลาออกไปแล้วก็ต้องถูกฟ้องร้องดำเนินคดี
แหล่งข่าวเปิดเผย ขณะนี้คณะกรรมการ กำลังเปิดรับสมัครสรรหากรรมการผู้จัดการคนใหม่ เพื่อเร่งหาผู้ที่มีความสามารถมาบริหารจัดการ เพื่อฟื้นฟูสถานะการเงินของ ธพส. ที่ปัจจุบันขาดทุนถึง 600 ล้านบาท และมีแนวโน้มว่าจะขาดทุนต่อเนื่องไปอีก 10 ปี
“ธพส.จะต้องเร่งเรียกค่าเช่าและค่าตกแต่งสถานที่ที่หน่วยราชการค้างอยู่และยังไม่ได้ตั้งงบประมาณมาจ่ายคืนให้ เป็นวงเงินหลายร้อยล้านบาทคืนมาให้หมด และลดรายจ่ายของบริษัทไม่ให้รั่วไหล” แหล่งข่าวเปิดเผย